# 1. A misión de Xela e Lucho

# Glosario

## Asteroide

Definición:

  Corpo celeste de cor gris e composto de rochas que xira arredor do Sol.

Exemplo:

  Os asteroides miden menos de 1.000 km.

## Astronauta

Definición:

  Persoa que viaxa fóra da atmosfera terrestre nunha nave espacial.

Exemplo:

  Os astronautas fan exercicio cada día para manterse en boa forma.

## Cometa

Definición:

  Corpo celeste formado por un núcleo de xeo e rochas e unha cola de gas e po que xira arredor do sol

Exemplo:

  Os cometas son visibles cando se achegan ao Sol.

## Marte

Definición:

  Cuarto planeta do Sistema Solar, de cor vermello e con dous satélites.

Exemplo:

  Marte é un planeta pequeno e rochoso.

## Sistema Solar

Definición:

  Sistema planetario formado por unha estrela e os corpos celestes que xiran arredor dela.

Exemplo:

  O Sistema Solar está formado por oito planetas que xiran arredor do Sol.

# A misión de Xela e Lucho

Xela é unha nena de 10 anos que quere ser astronauta cando sexa grande. Os e as astronautas viaxan en foguetes espaciais fóra da atmosfera terrestre e pasan moito tempo preparándose para as distintas misións. O soño de Xela é visitar Marte, o planeta vermello.

Ata agora os astronautas visitaron a Lúa e a Estación Espacial Internacional (ISS). Este lugar é unha pequena cidade científica que flota no espazo a 400 km por enriba da Terra. É tan grande coma un campo de fútbol e alí os astronautas poden vivir por algún tempo para estudar e coñecer mellor o Universo.

O mellor amigo de Xela é Lucho, un robot que ela mesma programou. A Lucho encántalle todo o que Xela lle conta do Universo e encantaríalle acompañala nas súas aventuras espaciais. Pero aínda lle hai que ensinar moito.

Primeiro faremos unha viaxe polo Sistema Solar e coñeceremos os distintos planetas, así como os asteroides ou cometas. Tamén teremos que aprender a orientarnos e crear mapas. Finalmente, con todo o traballo feito, crearemos no cole un Museo Espacial para que todo o alumnado aprenda ao mesmo tempo que Lucho.

Tedes moito traballo por diante para encher o museo coas vosas creacións, tanto as que faredes a man como en soporte dixital.

Axúdaslle a Xela e a Lucho a completar esta misión?

## Lectura facilitada

Xela é unha nena de 10 anos. Quere ser astronauta cando sexa maior.

Os astronautas viaxan en foguetes espaciais fóra da atmosfera terrestre.

O soño de Xela é visitar Marte. Marte é o planeta vermello.

Ata agora os astronautas visitaron a Lúa e a Estación Espacial Internacional (ISS).

A ISS é unha pequena cidade científica que se atopa flotando no espazo a 400 quilómetros por riba da Terra.

Os astronautas poden vivir algún tempo nela para estudar e coñecer mellor o Universo.

O mellor amigo de Xela é Lucho, un robot que ela mesma programou.

A Lucho encántalle todo o que Xela lle conta do Universo e quere acompañala nas súas aventuras espaciais.

Para acompañar a Xela aínda temos que ensinarlle moitas cousas.

Para que Lucho aprenda:

- Faremos unha viaxe polo Sistema Solar. Coñeceremos os distintos planetas, asteroides, cometas...

- Teremos que aprender a orientarnos e crear mapas.

- Crearemos no cole un Museo Espacial.

Teredes que encher o Museo coas vosas creacións.

Axúdaslle a Xela e a Lucho a completar esta misión?

## Audio

audio/mpeg

## Apoio visual

Xela montou ao seu mellor amigo: o Robot Lucho.

Xela quere ser astronauta.

Lucho precisa de información.

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)